คลังเตรียมชงของบชดเชยให้ธ.ก.ส.1,400 ล้าน
คลัง เตรียมชง ครม. ของบ 1,400 ล้านบาท ชดเชยให้ ธ.ก.ส. ช่วยพักเงินต้นและดอกเบี้ยให้เกษตรกรที่ที่ได้รับผลกระทบจากเพลี้ยกระโดดสีน้ำตาล
28 มี.ค. 2553

คลัง เตรียมชง ครม. ของบ 1,400 ล้านบาท ชดเชยให้ ธ.ก.ส. ช่วยพักเงินต้นและดอกเบี้ยให้เกษตรกรที่ที่ได้รับผลกระทบจากเพลี้ยกระโดดสีน้ำตาล
นายกรณ์ จาติกวาณิช รมว.คลัง ในฐานะประธานคณะกรรมการธนาคารเพื่อการเกษตรและสหกรณ์การเกษตร หรือ ธ.ก.ส.  กล่าวในระหว่างการเดินทางตรวจเยี่ยมประชาชนในพื้นที่จ.พิษณุโลกและสุโขทัยว่า ธ.ก.ส. จะเสนอให้กระทรวงการคลัง เพื่อนำเรื่องการชดเชยภาระดอกเบี้ยให้เกษตรกรที่ได้รับผลกระทบจากเพลี้ยกระโดดสีน้ำตาล วงเงิน 1,400 ล้านบาท ให้กับที่ประชุมคณะรัฐมนตรีได้พิจารณาภายใน 1 เดือนหลังจากนี้ 
ทั้งนี้มั่นใจว่ารัฐจะชดชเยความเสียหายให้เกษตรกรที่ได้รับผลกระทบจากเพลี้ยกระโดดในนาข้าวได้ในอัตรา 606 บาท ต่อไร่ต่อราย ซึ่งได้รับการรายงานว่าสำนักงบประมาณจะเร่งโอนงบให้ในเดือน พ.ค. นี้
ด้านนายลักษณ์ วจนานวัช ผู้จัดการ ธ.ก.ส. กล่าวว่า  มาตรการเพื่อบรรเทาผลกระทบให้เกษตรกรมี 2 มาตรการได้แก่ การชดเชยความเสียหาย 606 บาท ต่อไร่ต่อราย ซึ่งกระทรวงเกษตรและสหกรณ์กำลังลงพื้นที่ที่ได้รับผลกระทบเพื่อชดเชยค่าเสียหายดังกล่าวซึ่งเป็นไปตามมติของครม.
สำหรับมาตรการที่ 2 ได้แก่ กระทรวงเกษตร ฯ รับลงทะเบียนเกษตรกรในพื้นที่ที่ได้รับความเสียหายรุนแรง ซึ่งต้องมีการไถ่กลบพื้นที่ เพื่อตัดวงจรเพลี้ยกระโดดไม่ให้ลุกลาม โดยจะได้รับชดเชยค่าเสียหาย 2,280 บาทต่อไร่ต่อราย และแม้ว่าจะยังต่ำกว่าต้นทุนที่ไร่ละ 3,000 บาท แต่ถือว่าเป็นมาตรการช่วยเหลือจากรัฐ เพื่อบรรเทาผลกระทบให้เกษตรกร 
เบื้องต้นจากการสำรวจพบว่ามีลูกค้าของธ.ก.ส. ที่ได้รับผลกระทบ 7.76 หมื่นราย คิเป็นวงเงิน 1.37 หมื่นล้านบาท ซึ่งแบ่งความช่วยเหลือได้ 2 ส่วน ได้แก่พวกที่กระทบไม่มาก ธ.ก.ส. จะพักหนี้เงินต้น และดอกเบี้ยให้เป็นเวลา 1 ปี โดยที่ไม่ขอเงินชดเชยจากรัฐ ซึ่งในส่วนนี้มีเกษตรกรที่เข้าเกณฑือยู่ 7,890 ราย วงเงิน 1,311 ล้านบาท  และกรณีที่ได้รับผลกระทบหนัก จะขยายเวลาในการชำระหนี้และงดคิดดอกเบี้ยให้เป็นเวลา 2 ปี เริ่มตั้งแต่ปีบัญชี 52-53 มีเกษตรกรกว่า 6.97 หมื่นราย คิดเป็นมูลหนี้ 1.24 หมื่นล้านบาท โดยจะขอให้ ครม.ชดเชยค่าดอกเบี้ยกว่า 1,000 ล้านบาท 
นอกจากนี้ ธ.ก.ส. ยังพิจารณาปล่อยกู้ให้เกษตรกรเพื่อฟื้นฟูการผลิตอีกรายละ 1 แสนบาท คิดดอกเบี้ยต่ำเพียง 3%  เมื่อเทียบกับดอกเบี้ยปกติซึ่งอยู่ที่ 6.75 - 9.75 % ทั้งนี้คิดเป็นภาระที่รัฐ จะต้องจ่ายเงินชดเชยให้ ธ.ก.ส. เพื่อดำเนินการตาม 2 มาตรการดังกล่าว รวมเป็นเงินกว่า 1,400 ล้านบาท